Groen lig vir MMI se ‘nuwe’ naam | Netwerk24
Deur Hanlie Stadler 28 Junie 2019 16:15
Momentum Metropolitan is die “nuwe” naam vir MMI nadat aandeelhouers geesdriftig ten gunste daarvan gestem het.
Stemme wat 99% van die aandele op die spesiale vergadering verteenwoordig, is ten gunste van die naamsverandering uitgebring. Dit verteenwoordig byna 80% van al MMI se aandele.
Die naamsverandering moet nou deur die Kommissie vir Maatskappye en Intellektuele Eiendom bekragtig word. Dit sal na verwagting op 19 Julie van krag word.
MMI se aandeelkode op die JSE sal dan ook van MMI na MTM verander.
Die naamsverandering kom nege jaar nadat Metropolitan en Momentum saamgesmelt het en die gesamentlike groep MMI gedoop het.
Die groep het voorheen gesê dit word gedoen omdat Momentum en Metropolitan welbekende, gevestigde handelsname “in hul gekose teikenmarkte” is.
In ’n vorige weergawe van die berig is verkeerdelik na Metropolitan Momentum verwys. Momentum kom eerste.